"O živote a tragickej smrti nášho národného hrdinu už boli napísané stovky článkov a kníh. Nikto však doteraz neodpovedal na otázky: Kde sa vzal jeho vlastenecký cit? Kde a ako sa formovalo jeho hlboké národné povedomie? Kde sú korene jeho neskoršieho záujmu o hvezdárstvo, letectvo, meteorológiu, vynálezcovstvo, fotografovanie? Kde sú pramene jeho charakterových vlastností, ako pracovitosť, húževnatosť, vytrvalosť, skromnosť, láskavosť, citlivosť? Na všetky tieto otázky treba odpovedať najmä našim mladým generáciám – žiakom základných a stredných škôl," hovorí autor knihy.
Do veľkej miery môžeme tieto odpovede nájsť v druhom, rozšírenom vydaní knihy poviedok Jaroslava Rezníka. A prečo jej autor dal práve takýto názov? Jeho súčasníci zaznamenali, že Štefánik mal krásne modré oči. No a po celý život, od útleho detstva dvíhal hlavu hore a pozeral na oblohu. Cez deň na slnko, v noci na hviezdy, ktoré tisícročia žiaria na modrej oblohe. A ona – vďačná – mu darovala kúsok svojej modrej, nebeskej krásy.
Milan Rastislav Štefánik chcel byť v detstve vynálezcom, meteorológom, fotografom, organistom, spisovateľom, hvezdárom… Hvezdárom sa po rokoch štúdia stal, no nikdy nechcel byť vojakom, dôstojníkom. Nakoniec sa stal generálom. Dokonca generálom letectva. Asi preto, že z lietadla je najbližšie k oblohe.
Knihu ilustroval Martin Kellenberger.
Knižka OČI PLNÉ OBLOHY vychádza na 120 stranách, maloobchodná cena 9,90 €.
Mária Lešková
PR manažérka vydavateľstva Slovenský spisovateľ